След като прегледа националните доклади, Европейската комисия стигна до заключението, че като цяло е налице добро ниво на съответствие с Директивата за ядрената безопасност от 2009 г.

Директивата се доказа като ефективен инструмент за подобряване на ядрената безопасност, тъй като повечето държави членки докладваха, че са променили своите правни системи, за да транспонират Директивата в националното си законодателство.

Основната цел на Директивата е да се гарантира подходяща национална уредба за постигане на високо ниво на безопасност. Като цяло националните доклади демонстрират, че в ЕС е налице такава уредба по отношение на правната рамка и регулаторните органи. В някои случаи обаче не е сигурно дали тези органи разполагат с адекватни финансови средства и персонал. Следва да бъде насърчавано сътрудничеството между държавите членки за осигуряване на ефективно използване на наличните ресурси, например в случаите на лицензионни процедури за дългосрочна експлоатация на ядрени електроцентрали или на изграждането на нови инсталации. Такова сътрудничество би било особено полезно за по-малките компетентни регулаторни органи.

Бяха използвани широко международни сравнителни анализи: до края на 2015 г. международните партньори ще са извършили преглед на правните и организационните рамки на всички държави членки, които експлоатират ядрени електроцентрали, в рамките на мисиите на Службата за интегриран преглед на регулирането на МААЕ. Мисиите с пълен обхват следва да се предпочитат пред мисии с ограничен обхват.

Като цяло вече са изпълнени разпоредбите и мерките за ядрена безопасност, наложени на ядрените инсталации (под надзора на регулаторните органи), включително за подобряването на експертните знания и умения. Когато е подходящо, притежателите на лицензии за ядрени електроцентрали като цяло създават значителни полезни взаимодействия с националните или международни организации за научноизследователска дейност и обучение, насочени към подобряване на регулирането, технологиите и културата на безопасност за реакторите.

При все това, макар че повечето държави членки докладваха, че са въвели национални разпоредби по отношение на човешките и финансовите ресурси на притежателите на лицензии, следва да се поясни дали регулаторният орган разполага с възможност да оцени адекватността на тези ресурси, особено на финансовите, и дали тези задължения се прилагат и изпълняват реално. В това отношение следва да се припомни член 192 от Договора за Евратом, съгласно който „Държавите членки вземат всички подходящи мерки, било общи или специални, за да осигурят изпълнението на задълженията, възникващи от настоящия договор, или от действие, предприето от институциите на Общността. Те са длъжни да действат за постигането на целите на Общността.“

Както се потвърждава от ядрените стрес тестове и първоначалната проверка на транспонирането на Директивата от страна на държавите членки, между отделните държави съществуват разлики при определянето и управлението на въпроси, свързани с безопасността. Това отчасти се дължи на факта, че Директивата от 2009 г. съдържа само общи принципи, което осигури свобода на действие на държавите членки по отношение на прилагането ѝ, и не успя да наложи някои важни изисквания. В изменената Директива за ядрената безопасност са предвидени мерки срещу тези слабости, чрез засилване на важни задължения, например относно независимостта на регулаторния орган и информирането на обществеността. Изменената Директива също така надхвърля изискванията на Директивата от 2009 г., като въвежда обща цел на ЕС за безопасност, допълнена от европейски механизъм за партньорска проверка, с цел да се хармонизира подходът на ЕС за ядрена безопасност. В резултат на това транспонирането на изменената Директива представлява ново предизвикателство за държавите членки.

Следващите национални доклади относно прилагането на Директивата следва да се представят на Европейската комисия до 22 юли 2020 г. След това ще бъде представен докладът на Европейската комисия до Европейския парламент и Съвета. До този момент Европейската комисия ще е получила и анализирала националните разпоредби на държавите членки, с които се транспонира изменената Директива.

Препратки

[1] Директива 2009/71/Евратом от 25 юни 2009 г. за установяване на общностна рамка за ядрената безопасност на ядрените инсталации (ОВ L 172, 2.7.2009 г., стр. 18).

[2] Директива 2014/87/Евратом на Съвета от 8 юли 2014 г. за изменение на Директива 2009/71/Евратом за установяване на общностна рамка за ядрената безопасност на ядрените инсталации (ОВ L 219, 2.7.2009 г., стр. 42).

[3] ENSREG Guidelines regarding Member States Reports as required under Article 9(1) of Council Directive 2009/71/EURATOM of 25 June 2009 establishing a Community framework for the nuclear safety of nuclear installations (HLG_p(2012-21)_108) (Указания на ENSREG относно докладите на държавите членки, изисквани съгласно член 9, параграф 1 от Директива 2009/71/Евратом на Съвета от 25 юни 2009 г. за установяване на общностна рамка за ядрената безопасност на ядрените инсталации).

[4] Summary Report on the Sixth Review Meeting of the Contracting Parties to the Convention on Nuclear Safety, 24 March to 4 April 2014, Vienna (CNS/6RM/2014/11_final) (Обобщен доклад от Шестата среща за преглед на договарящите страни по Конвенцията за ядрена безопасност, 24 март — 4 април 2014 г., Виена).